Meddelelse i henhold til EF-traktatens artikel 95, stk. 4, og/eller artikel 95, stk. 5

Anmodning om tilladelse til at indføre nationale bestemmelser, der fraviger en harmoniseringsforanstaltning vedtaget af Fællesskabet

(Meddelelse nr. 2002-NOTIF95.4-5-NL-2)

(2002/C 188/02)

(EØS-relevant tekst)

1. Den 3. maj 2002 meddelte Kongeriget Nederlandene Kommissionen, at man påtænkte at vedtage nationale bestemmelser om markedsføring og anvendelse af creosotbehandlet træ, der fraviger bestemmelserne i Rådets direktiv 76/769/EØF(1) som ændret ved direktiv 2001/90/EF(2). Kongeriget Nederlandene påberåbte sig EF-traktatens artikel 95, stk. 4, og/eller artikel 95, stk. 5, som grundlag for sin anmodning om tilladelse.

2. I artikel 95, stk. 4, hedder det: "Hvis en medlemsstat, efter at Rådet eller Kommissionen har vedtaget en harmoniseringsforanstaltning, finder det nødvendigt at opretholde nationale bestemmelser, som er begrundet i vigtige behov, hvortil der henvises i artikel 30, eller som vedrører miljøbeskyttelse eller beskyttelse af arbejdsmiljøet, giver den Kommissionen meddelelse om disse bestemmelser og om grundene til deres opretholdelse."

3. I artikel 95, stk. 5, hedder det: "Når en medlemsstat [...] efter at Rådet eller Kommissionen har vedtaget en harmoniseringsforanstaltning, finder det nødvendigt at indføre nationale bestemmelser baseret på nyt videnskabeligt belæg vedrørende miljøbeskyttelse eller beskyttelse af arbejdsmiljøet på grund af et problem, der er specifikt for den pågældende medlemsstat, og som viser sig efter vedtagelsen af harmoniseringsforanstaltningen, giver den Kommissionen meddelelse om de påtænkte bestemmelser og om grundene til deres indførelse."

4. I artikel 95, stk. 6, hedder det: "Kommissionen bekræfter eller forkaster inden seks måneder efter meddelelsen [...] de pågældende nationale bestemmelser efter at have konstateret, om de er et middel til vilkårlig forskelsbehandling eller en skjult begrænsning af samhandelen mellem medlemsstaterne, og om de udgør en hindring for det indre markeds funktion."

5. Udkastet til nationale bestemmelser har til formål at forbyde markedsføring og brug af creosotbehandlet træ til anvendelser, hvor det kommer i kontakt med overfladevand og grundvand. Forbuddet gælder også for gammelt, behandlet træ, som er bestemt til genanvendelse.

6. Det bør bemærkes, at Kongeriget Nederlandene den 25. januar 2001 i henhold til EF-traktatens artikel 95, stk. 5, gav meddelelse om nationale bestemmelser, som er identiske med de ovennævnte bestemmelser i forbindelse med direktiv 94/60/EF(3).

7. Som begrundelse for indførelsen af disse bestemmelser blev det anført, at de var nødvendige i lyset af den miljørisiko, der er forbundet med anvendelse af creosotbehandlet træ i kontakt med overfladevand og grundvand, og som i Nederlandene er særlig stor som følge af de særlige hydrogeografiske forhold i forbindelse med den udbredte anvendelse af creosotbehandlet træ.

8. Direktiv 2001/90/EF blev vedtaget den 23. oktober 2001. Ved beslutning af 23. januar 2002(4) godkendte Kommissionen de nationale bestemmelser, Kongeriget Nederlandene havde givet meddelelse om i henhold til artikel 95, stk. 6.

9. Kongeriget Nederlandene anfører, at indførelsen af ovennævnte bestemmelser stadig er nødvendig efter vedtagelsen af direktiv 2001/90/EF, da dette direktiv ikke tager højde for de miljøproblemer, der fremhæves i den tidligere meddelelse og anerkendes i ovennævnte kommissionsbeslutning. Kongeriget Nederlandene gør desuden gældende, at de nationale bestemmelser hverken udgør et middel til vilkårlig forskelsbehandling eller en skjult begrænsning af samhandelen mellem medlemsstaterne, og at de heller ikke udgør en hindring for det indre markeds funktion.

10. Der tages i princippet ikke hensyn til eventuelle bemærkninger, der indgives til Kommissionen senere end en måned efter offentliggørelsen af denne meddelelse i De Europæiske Fællesskabers Tidende.

11. Yderligere oplysninger om Kongeriget Nederlandenes anmodning fås ved henvendelse til: J. L. H. M. Stoop Ministeriet for Boligspørgsmål, Fysisk Planlægning og Miljø

(Ministerie van Volkshuisvesting, Ruimtelijk Ordening en Milieubeheer)

Direktoratet for Internationale Retlige Anliggender Tlf. (31-70) 339 38 09 E-post: DJZ.Internationaal@minvrom.nl

Kontaktpunkt i Europa-Kommissionen: Giovanni Indirli Europa-Kommissionen Generaldirektoratet for Erhvervspolitik

Kontor E3 "Kemisk Industri"

AN88 4/39

B - 1049 Bruxelles Tlf. (32-2) 295 12 65 fax (32-2) 295 02 81 E-post: giovanni.indirli@cec.eu.int

(1) EFT L 262 af 27.9.1967, s. 201.

(2) EFT L 283 af 27.10.2001, s. 41.

(3) EFT L 365 af 31.12.1994, s. 1.

(4) EFT L 23 af 25.1.2002, s. 37.